OKTÓBER 2.
Szent Ciprián fölszentelt vértanú
 és Szent Jusztina szűz emléke
hajnali szolgálaton
Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Ciprián fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
1. hang
Üdvözítsd, Uram, a te népedet * és áldd meg a te örökségedet, * mert te adsz diadalt az istenfélőknek, *’ és kereszteddel védelmezed a te népedet!
Midőn keresztre feszítettek, Krisztus, * megsemmisült a zsarnokság, * az ellenség hatalma megdőlt, * mert nem angyal és nem ember, * hanem te magad üdvözítettél minket. *’ Urunk, dicsőség néked!
Dicsőség... most és.... fájdalmas Istenszülő-ének
Kereszteddel legyőzted, Megváltónk, az ellenséget, * most a szakadásokat, mint a hamut szórd széjjel, * emeld föl Szentegyházadnak hatalmát, * állítsd meg, Urunk, a gonoszlélek minden ellenünk irányuló erőszakosságát, * adj békességet az igazhitűek sokaságának *’ Szülődnek imádságára.
A második zsoltárcsoport után a Szent Kereszt leülői
 1. hang. Mintadallam: Habár sírod kövét...
Keresztfád előtt leborulunk, Emberszerető, * mert arra szögeztek, mindnyájunk Élete, téged, * és rajta a Paradicsomot megnyitottad, Üdvözítőnk * a hozzád hittel forduló gonosztevőnek, * és boldogságra méltattad azt, ki így kiáltott: * Emlékezzél meg rólam, Uram! * Vele együtt minket is fogadj el, kik ezt kiáltjuk: * Mindnyájan bűnöket követtünk el, *’ de te irgalmasságodban ne vess meg minket!
Minta: A te sírodat...
Keresztednek fegyvere hajdan * a vallásos Konstantin császár számára * a hit által legyőzhetetlen diadaljelvény lett * az ellenségek elleni harcban. * Az alvilági erők rettegnek tőle, * és ez lett egyúttal a hívők üdvössége, *’ és Pálnak is büszkesége.
Dicsőség... most és.... fájdalmas Istenszülő-ének
Midőn megláttalak téged holtan és ruhátlanul a kereszten, * bensőm megremegett és rettenetesen szenvedtem, * szeretett Fiam és mindenható Istenem! * Sóhajtások között a Szeplőtelen ezt kiáltotta. * Énekkel magasztaljuk őt, a mi Urunk Anyját *’ és hittel dicsőítsük!
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
A világ fölötti seregben tartózkodsz, szent és isteni ihletésű fő. Tekints le az égből, és oltalmazd imádságoddal azokat, akik téged híven magasztalnak!
Előbb szörnyű módon hatalmába ejtett a tudatlanság sötétsége, és a mértéktelenség miatt égetett a test lélekölő szenvedélye, de egyszerre csak csodálatos változással megtértél, teljesen boldog!
Előbb a romlás székében ültél, atyánk, majd pedig már a papok székében Krisztust dicsőítetted, és a magasságbeli Isten kegyelmével nyilvánvalóan megváltoztál.
Istenszülő-ének
A szülés után is szűzen maradtál, mert magát a mindenség Alkotóját és Istenét szülted, aki szokatlan módon és csodálatosan jelent meg testben közöttünk, Istenszülő Szűzanya!
III. óda. Tenéked örvendezik...
Mint Pál, úgy te is Krisztushoz tértél. Feléje irányítottad lelked igyekezetét, egészen bölcs Ciprián, és az ő tanítványává lettél.
Megemlékezett rólad Krisztus, és a szenvedélyek köntöse helyett a dicsőség ruháját és az újjászületés öltözetét ajándékozta neked.
Előbb önmegtagadással gyakoroltad magadat, majd megerősödtél, hírneves Ciprián, és az Igazság vértanújává lettél.
Istenszülő-ének
Valóban és helyesen Istenszülőnek tisztelünk téged, mi hívek, mert te a testté lett Istent szülted, Szeplőtelen!
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem Uram, * menedékem és megerősítőm!
Kathizma
8. hang. Minta: A Bölcsességet és Igét...
Gondosan kiképeztek az ámításra, * mégis mint Pál, az égből nyertél hivatást, * és a Kereszt útmutatása szerint eljutottál az igaz ismeret világosságára. * A tiszteletreméltó szűz utáni vágy hevített, * és az ő jóvoltából egyesültél a teremtett világ Alkotójával. * Az ellenség gyöngeségét legyőzted, * s ezzel együtt méltó lettél arra, hogy a vértanúk karába juss, legszentebb Ciprián. * Esedezzél Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség... most és... fájdalmas Istenszülő-ének ugyanarra
A Bárányt és Pásztort, a Megváltót meglátta a Bárányka a kereszten, * könnyezve jajgatott és keservesen kiáltott: * A világ örvend, mert megnyerte megváltását, * bensőm azonban feljajdul, mert a kereszten látlak, * melyet mindnyájunkért vállaltál, irgalmas könyörületből, * végtelen jóságú és irgalmas, türelmes Uram! * Kiáltsuk neki híven: * Légy könyörületes hozzánk, Szent Szűz, * szerezz bűnbocsánatot mindazoknak, *’ kik hittel hódolnak az ő kínszenvedése előtt!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Kijózanodtál a korábbi őrületből, Isten hírnöke, diadalmaskodtál a sátáni kísértésen és minden lelket tönkretevő ámításon, és örvendezéssel zengted: Dicsőség a te erődnek, Uram!
Nagy erejűvé lettél, Jusztina! A tisztaságos és kegyelembe fogadott Szűzhöz buzgósággal könyörögtél, és az ellenség hálóját és cselvetését elkerülted.
Megerősített a Jegyesedbe vetett hit, körülvett a kereszt ereje, legyőzhetetlenné lettél a gonosz lelkek számára, és hangoztattad: Dicsőség a te erődnek, Uram!
Istenszülő-ének
Az, aki természeténél fogva szabad, jóságának gazdagsága folytán szolga alakjában koldusként élt, és belőled vette magára személyének egész emberi természetét, Mindenkorszűz! 
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Tiszteletre méltó szüzességedet szeplőtelenül megőrizted, mert legyőzhetetlen védelmeződ nyilvánvalóan az Isten Anyja volt, Jusztina!
Istennek élő és gyönyörű képmásaként tiszteljük Jusztinát, a megőrzött szépséget, a szűzi fogadalmi ajándékot.
Krisztus nemes és szeplőtelen jegyese a bajnoki küzdelmet az önmegtagadással együtt derekasan magára vállalta, és kettős koszorút nyert.
Istenszülő-ének
Sem angyali, sem emberi értelem meg nem magyarázhatja a te szülésed kifejezhetetlen és felfoghatatlan csodáját, teljesen Szeplőtelen!
VI. óda. 4. hang. A dicséret szavával áldozatot mutatok be Néked...
A gonoszság mélységét elhagytad, és az erény magasságának a csúcsára emelkedtél, atyánk, mert csodálatosan megváltoztál a szent keresztség által.
Előbb a démonok szolgálatában állottál, azután meg Krisztus szolgájává lettél, Isten követe. Lelkesen igyekeztél vágyaid netovábbja és végcélja felé.
Sok vértanút vezettél az Uralkodóhoz, Isten bölcse, és megmutattad, hogy nincs sikeresebb adásvétel, mint ha saját vére árán a mennyországot nyeri el az ember!
Istenszülő-ének
Törd össze bűneim bilincseit, Isten Jegyese, adj szabadulást a bűn törvényétől az élet törvényével, hiszen te szülted a Törvényadót.
Katavászia
A dicséret szavával * áldozatot mutatok néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által. 
Konták
8. hang. Minta: Mint a teremtmények zsengéit...
Mint tisztes főpapot és szilárd jellemű bajnokot méltán ünnepel téged * az egész világ, dicséretreméltó Ciprián, * és tiszteletreméltó emlékedet himnuszokban magasztalván, * mindenkor bűnbocsánatért esedezik. * Nyerjék is el azt közbenjárásodra *’ mindazok, kik ezt zengik: Alleluja!
Ikosz
Tiszteljük a bölcs főpapot, a bölcs pásztort és tanítót, mert az eltévelyedés tövisei között gyönyörűséges rózsát virágzott, és minket, híveket, megkent a gyógyítások illatával és csodaáradattal, hogy mi is énekeljük Dávid énekét: Alleluja!
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Az egyházi rend legmagasabb fokára följutottál, és a főpapok számára magadat példaképül állítottad és hangoztattad: Áldott vagy te, atyáinknak dicsőített Istene és Ura!
Az életet kormányzó jobb kéz változtató ereje formált téged is Isten bölcs hírnökévé, Ciprián atya, és te hangoztatod: Áldott vagy te, atyáinknak dicsőített Istene és Ura!
Te vagy a mi legyőzhetetlen fegyverünk a cselszövővel szemben, ó boldog, és megbélyegzed csábítását azok előtt, akik zengik: Áldott vagy te, atyáinknak dicsőített Istene és Ura!
Istenszülő-ének
Az égi karok és a földi népek magasztalják a tőled Születettet, Istenszülő, és hangoztatják: Áldott vagy te, atyáinknak Ura és Istene!
VIII. óda. 4. hang. Örvendezz, Jeruzsálem...
A pogány bölcsesség legbölcsebb dolgait megvetetted, dicsőséges atyánk, az apostoloknak a Szentlélek által pengetett, isteni ihletésű szózatát pedig tüzes nyelvvel világosan hangoztattad: Áldjátok az Urat, az ő művei!
Fölemelkedtél a magasságbeli, világ fölötti, fényes hajlékba, véred ontásával Krisztus számára szeplőtelen áldozati báránnyá, szívesen fogadott, kedves élő áldozattá lettél és zenged: Áldjátok az Urat, az ő művei!
A benned lévő kegyelem erejével legyőzött ördögi seregek szétszélednek, és a betegség szenvedése elmúlik, Ciprián. Mi, hívek pedig isteni világossággal töltekezve együtt zengjük: Áldjátok az Urat, az ő művei!
Istenszülő-ének
Együtt ünneplik az angyali erőkkel a te szülésedet, Tisztaságos, mindazok, akik téged híven Isten Anyjának és Istenszülőnek vallanak, mert te Uralkodónkat és Megváltónkat szülted. Neki hangoztatjuk: Áldjátok az Urat, az ő művei! 
Katavászia
Örvendezz, Jeruzsálem, * Sion kedvelői ünnepeljetek, * mert megjött a seregek örökké uralkodó Ura. * Az ő színe előtt áldással teljék meg a föld és kiáltsa: * Áldjátok az Urat, * az Úrnak minden művei! 
IX. óda. 4. hang. Éva az engedetlenség...
Onnan felülről, Isten kegyelmével, vigyázz reánk, akik téged buzgón magasztalunk! Fegyverezz föl imádságoddal: a jóakarat fegyverével, adj nekünk békességet és üdvösséget, teljesen Istenben élő főpap!
Gyógyulások bőséges vizét árasztja a te hamvad mindazokra, akik hozzád folyamodnak. Hamvaidat ugyanis a szent asszonyok Istentől kapott kincsként magukkal vitték és bátran eltemették, hogy mindnyájan örvendezhessünk neked.
Irányítsd Krisztus felé utunkat cselekedetben, Istennek tetsző viselkedésben és feddhetetlen tisztaságban, kérj számunkra szent nyugalmat, mindnyájunkkal együttérző főpap!
Istenszülő-ének
Gyógyítsd meg hatalmaddal lelkünk gyöngeségét, Isten Anyja, ernyeszd el a szolgáidra támadók erejét, Legszentebb, ki az Igazság Napját derítetted kifejezhetetlen módon a világra!
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged. 
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A szenté
Magasztaljuk összhangban Cipriánt, ki előbb a gonoszság beavatottja volt, majd pedig egy tiszteletreméltó szűz hatására főpappá lett, és kiáltsuk neki: Tedd kegyessé irántunk imádságoddal a mindenség Uralkodóját!
Istenszülő-ének
Tisztaságos Szűz, Isten Jegyese, ki a kimondhatatlan Boldogságot szülted, tégy minket az örök boldogság részeseivé, hiszen te oltalmazója és erőssége vagy mindazoknak, akik buzgón kiáltják feléd: Ne feledkezz el szolgáidról, Mária, Isten Anyja!
Előverses sztihirák
1. hang
Téged, kit keresztre feszítettek, * ki nekünk megszerezted az örök életet, * mint Megváltót és Üdvözítőt *’ szüntelenül éneklünk.
A te kereszted Krisztus, * az angyalokat és embereket egy nyájban egyesítette, * és egyetlen Egyházzá tette. * Az ég és a föld örvendeznek, *’ Urunk, dicsőség néked!
Jertek, minden népek, * szent dalokkal és lelki ódákkal tiszteljük a Krisztusért küzdőket, * és a világ megvilágosítóit, * a hitnek hirdetőit, a folyton csörgedező forrást, * amelyből a híveknek gyógyulás árad. * Az ő közbenjárásukra, Krisztus Istenünk, * adj békességet világodnak, *’ és a mi lelkünknek bőséges kegyelmet.
Dicsőség... 8. hang
Aki előbb a gonoszság élharcosa volt, * az később az Egyház igazi tanítványává lett. * A bálványimádás ámításának szolgája a hit főpapja lett, * a kicsapongót tisztává tette egy tiszteletreméltó szűz. * Mindkettőjük könyörgésére, *’ Urunk, üdvözíts minket!
Most és... fájdalmas Istenszülő-ének. Minta: Ó, megdöbbentő csoda...
Látta a Szent Szűz, a te Anyád, * hogy keresztre szögeztek téged, Jézus, * és a szenvedést önként elfogadtad, Uralkodó, * és így kiáltott föl: * Én fiam, én édes Gyermekem! * Hogy tűrheted el te, az Orvos, a jogtalanul ejtett sebeket, * ki meg akarod gyógyítani az emberek betegségét, * és mindenkit meg akarsz szabadítani *’ kegyességeddel az enyészettől!
Tropár 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemlélődésig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Ciprián fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség… most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.
[bookmark: _GoBack]

